BEŠEŇOVÁ. Blatničania cestovali na Liptov s nelichotivou bilanciou, v dvoch zápasoch nového ročníka vyšli bodovo naprázdno.
A nielen to, za 180 minút nestrelili súperom ani gól, naopak, až päťkrát inkasovali. Zverenci trénera Jozefa Letrika sa už potrebovali chytiť a niečo vonku, hoci s ťažkým súperom, ukoristiť. Podarilo sa im to stopercentne.
"Pravdou je, že nám úvod sezóny nevyšiel, no nikto z nás nepodliehal panike a nebol preto v zbytočnom strese. Máme kvalitné mužstvo a vedeli sme, že skôr-či neskôr sa to aj výsledkovo prejaví. Teší nás, že sa to podarilo práve v Bešeňovej, ktorá nezvykne doma púšťať perie," povedal kormidelník Družstevníka.
I na Liptove od soboty vytrvalo pršalo, a tak sa aj uvažovalo, či sa vôbec bude hrať. Trávnik bol nielen podmočený, ale na niektorých častiach ihriska doslova stála voda. Keď napokon hlavný rozhodca rozhodol, že terén je ako-tak regulárny, bolo jasné, že hráčov čaká fyzicky náročná bitka a doslova boj o každú loptu.
"To nám vyhovovalo. S nefutbalovými podmienkami sme sa lepšie vysporiadali. Chalani boli dravejší, vyhrávali osobné súboje, lepšie reagovali na loptu a mali aj dostatok síl," chválil hráčov tréner Letrik.
V 17. min domácej obrany unikal Kempný, tá ho zastavila v šestnástke len za cenu faulu a rozhodca správne nariadil penaltu. Sám faulovaný zobral podľa očakávania zodpovednosť na seba a presne mierenou strelou k pravej žrdi poslal svoj tím do vedenia.
Liptáci sa po góle dokázali spamätať a v 28. min po centri do pokutového územia sa v skrumáži presadil Šlachta.
Blatničania sa potom ešte viac zomkli, mali herne navrch, prišli ďalšie šance. Najprv po spolupráci s Gorgoszom Kempný trafil tyč, no o chvíľu lídrovi Turčanov už šťastie prialo. V 28. min po ďalšej kvalitnej prihrávke od "Gorgyho" ukážkovo obstrelil brankára.
Po prestávke sa čakalo, že domáci vyvinú maximálne úsilie k tomu, aby čo najrýchlejšie vyrovnali, čo sa im aj podarilo, keď po rohu úspešne hlavičkoval F. Baran.
Fanúšikovia Bešeňovej sa možno v tej chvíli nádejali, že to predsa len pôjde a ich tím duel zvráti. Lenže hostia mali iné plány a bleskovo gólovo odpovedali. Prakticky po rozohraní obliehali šestnástku a po Kucianovom priťuknutí Rohoň excelentne vymietol "šibenicu".
"Mužstvo ukázalo charakter, obdržané góly ho nevyviedli z konceptu, hralo si, čo bolo treba," podotkol Jozef Letrik.
Liptáci to ale nevzdali, opäť sa tlačili dopredu, no nádej na lepší výsledok im zobral po brejku v 67. min Šulík, ktorý ďalšou krásnou ranou dal najavo, že Blatničania si prišli po tri body. Tie im v samom závere, prakticky už v nadstavenom čase, po Kempného prihrávke potvrdzoval koncovkou do opustenej brány A. Ďanovský.
"Je fajn, že sa nám konečne roztrhlo vrece s gólmi. Všetky padli buď po pekných kombinačných akciách alebo parádnych strelách. Aj náš výkon zniesol prísnejšie kritéria, vyhrali sme zaslúžene. Snáď to takto ďalej bude pokračovať," zaželal si tréner Blatnice Jozef Letrik.
Góly: 28. Šlachta a 53. F. Baran, resp. 18. a 42. Kempný (prvý z pok. kopu), 55. Rohoň, 67. Šulík a 90. A. Ďanovský. BLATNICA: P. Ďanovský – A. Ďanovský, A. Letrik, Kutman, M. Botoš – Kempný, Rohoň, Kucian, Koleník, Šulík (77. Zajasenský) – P. Gorgosz (89. Mazúr).